KIRJALLINEN KYSYMYS E-2260/99

esittäjä(t): María Sornosa Martínez (PSE) komissiolle

(13. joulukuuta 1999)

Aihe: Ympäristön ja historiallisen perinnön suojelu Dos Llometesissa Valenciassa

Les Dos Llometes de Massarrojosissa aloitettu asuinrakentaminen on saanut alueen asukkaat ja järjestöt nostamaan kanteen, jonka mukaan rakennushanke haittaa ympäristön ja historiallisen perinnön suojelua.

Kanteen nostajat (etupäässä ympäristöjärjestö Colla Ecologista de Massarrojos) ovat haastaneet rakennusyhtiön (Onofre Miguel) valencialaiseen tuomioistuimeen Juzgado de instrucción número 14. Kanteen mukana tuomarille on toimitettu Valencian ornitologisen yhdistyksen raportti, jossa todetaan, että alueella

pesii 65 lintulajia, joista 47 on suojeltuja, ja Valencian yliopiston tutkimus, jossa alue määritellään paleontologiseksi esiintymäksi, jossa saattaa olla 10 miljoonaa vuotta vanhoja fossiileja.

Olisiko komissio valmis tutkimaan Valencian ornitologisen yhdistyksen raportin sisältöä tarkistaakseen suojellaanko kanteessa lueteltuja lajeja lintujen suojelua koskevassa direktiivissä 79/409/ETY(1), ja ryhtyisikö se tarvittaessa toimiin yhteisön lainsäädännön noudattamatta jättämisen johdosta?

Voisiko komissio määrittää rikkooko Dos Llometesin hanke yhteisön lainsäädäntöä kasvi- ja eläinkunnan luonnonmukaisia elinympäristöjä koskevan direktiivin 92/43/ETY(2) osalta?

Aikooko komissio pyytää toimivaltaisilta viranomaisilta tietoja siitä, onko Dos Llometesin hankkeen toteuttamiseksi tehty direktiivin 85/337/ETY(3) edellyttämä tutkimus ympäristövaikutuksista?

Eikö komissio katso, että historiallisen perinnön tuhoaminen, jota asuinrakentaminen Dos Llometesin alueelle merkitsisi, on suoraan ristiriidassa jäsenvaltioille rakennustaiteellisen ja luonnon perinnön suojelusta annetun suosituksen 75/65/ETY(4) kanssa?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

(3) EYVL L 175, 5.7.1985, s. 40.

(4) EYVL L 21, 28.1.1975, s. 22.

Margot Wallströmin komission puolesta antama vastaus

(24. tammikuuta 2000)

Komissio ei ole tietoinen parlamentin jäsenen mainitsemista toimista. Se on valmis tutkimaan Societat Valenciana d'Ornitologían raportin saadakseen selville, suojellaanko kansalliselle tutkintatuomarille jätetyssä kanteessa mainittuja lajeja luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY perusteella. Siinä tapauksessa komissio pyytäisi Espanjan viranomaisia toimittamaan huomautuksensa.

Les Dos Llometes -hanke olisi tunnettava, jotta voitaisiin määritellä, onko mahdollista epäillä yhteisön lainsäädännön rikkomista luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivi 92/43/ETY osalta. Espanjan viranomaiset eivät ole kuitenkaan maininneet kyseessä olevaa Massarrojosissa (Valencia) sijaitsevaa Les Dos Llometesin aluetta kansallisessa luettelossaan yhteisön tärkeänä pitämistä alueista, jotka liitetään tulevaisuudessa Natura 2000 -verkostoon. Parlamentin jäsenen toimittamien tietojen perusteella komissio ei näin ollen voi epäillä, että direktiiviä 92/43/ETY olisi millään tavalla rikottu.

Komissio ei ole tietoinen siitä, onko kyseessä olevan hankkeen vaikutuksista tehty arvio tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivi 85/337/ETY perusteella. On kuitenkin syytä huomioida, että tämän direktiivin 2 artiklan perusteella ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteessä I ja II lueteltuihin hankkeisiin. Liitteessä II lueteltujen hankkeiden osalta on 4 artiklan 2 kohdan mukaan suoritettava edellä mainittu menettely, jos jäsenvaltiot toteavat niiden laadun sitä vaativan. Koska direktiiviä 85/337/ETY sovelletaan tässä tapauksessa, nämä laitokset olisi oltava sen liitteessä II. Näin ollen tähän luokkaan kuuluvat hankkeet on arvioitava direktiivin 510 artiklan mukaisesti, jos jäsenvaltiot toteavat niiden laadun sitä vaativan. On syytä huomata, että direktiivi 85/337/ETY on muutettu direktiivillä 97/11/EY(1). Direktiivin 97/11/EY 3 artiklan 2 kohdan säännösten mukaan direktiivin 85/337/ETY määräyksiä, sellaisina kuin ne olivat ennen näitä muutoksia, sovelletaan edelleen, jos lupahakemus on jätetty toimivaltaiselle viranomaiselle ennen maaliskuun 14. päivää 1999.

Les Dos Llometes -hanketta koskevista mahdollisista ristiriitaisuuksista jäsenvaltioille osoitettuun arkkitehtuurin ja luonnonperinnön suojelemisesta 20. joulukuuta 1974 annetun komission suosituksen 75/65/ETY kanssa on syytä mainita, että yhteisön johdetussa oikeudessa suositus on tahdonilmaisu, joka ei sido jäsenvaltioita.

(1) EYVL L 73, 14.3.1997.